סמלילה הקודם של החברה
**תיקון עולם בע"מ** היא חברה לגידול ואספקת קנאביס רפואי ברישיון ובפיקוח משרד הבריאות, הראשונה בתחומה בישראל.

החברה החלה את דרכה כגוף ללא מטרות רווח ב-2005. ב-2010, לאחר הסדרת התחום, הפכה לחברה בע"מ. החברה עוסקת בגידול ובפיתוח קנאביס רפואי ומוצרים על בסיס קנאביס רפואי למטרות רפואיות.

באמצע 2012 זכתה החברה לסיקור תקשורתי מקומי ועולמי נרחב בעקבות פיתוח זן של קנאביס רפואי אשר אינו מכיל את החומר הפסיכואקטיבי; פיתוח זה היה לחידוש בתעשייה זו, שזוהתה עם תופעת הלוואי המשכרת של הצמח.

היסטוריה, הקמה ופעילות
----------------------

בסוף שנות ה-90 החל משרד הבריאות להתיר שימוש בקנאביס לצרכים רפואיים. הרישיונות ניתנו כרישיון להחזקה בלבד, ומספר רישיונות בודדים לגידול עצמי ניתנו לאלו מהחולים שיכלו פיזית לגדל לעצמם את הצמח. לעיתים היה מחולק הקנאביס בתחנות של משטרת ישראל לאחר שזו החרימה כמות של קנאביס מידי עברייני סמים, אך בעקבות התנגדותה של המשטרה פסק אופן חלוקה זה.

ב-2005 נוצר קשר ראשון בין משרד הבריאות למגדל הראשון ומייסד תיקון עולם, צחי כהן, מתוך הצורך לגדל 100 שתילי קנאביס לצרכים רפואיים ללא תמורה למען חולים אשר קיבלו את ההיתר לצרוך את הצמח להקלה במצבם הרפואי אך התקשו בהשגת הקנאביס עצמו. גידול הקנאביס הרפואי נעשה בביתו של כהן בצפון הארץ והתרכז בגידול זן קנאביס אחד ברישיון ובפיקוח של משרד הבריאות ושל משטרת ישראל. הקנאביס היה מחולק בחינם לחולים בעלי ההיתר לפי המינון שקבע להם משרד הבריאות. המוצר הסופי, תפרחת הקנאביס, הועבר למעבדות האוניברסיטה העברית בירושלים אל פרופסור רפאל משולם על בסיס קבע, עבור בדיקת אחוז החומרים הפעילים בתפרחת. הבדיקה הראתה, כי זן הקנאביס שגודל ושלאחר מכן נקרא על שמו של המטופל הראשון של החברה שהלך לעולמו, 'ארז', הכיל 23% מהחומר הפעיל הפסיכואקטיבי של הצמח. לאור התוצאות המרשימות בבדיקות המעבדה, ויחד עם עליית מספר ההיתרים שהנפיק משרד הבריאות, הוחלט להרחיב את רישיון הגידול של כהן ולהעתיק את מקום הגידול למתקן גידול סודי ומאובטח בצפון הארץ.

בשנת 2010 הסדיר משרד הבריאות את נושא הקנאביס הרפואי בישראל, ואיפשר לראשונה לחברת 'תיקון עולם' לגבות 360 ש"ח לחודש בעבור השירות. בתחילה הודגש, כי התשלום הוא על הנגשת הטיפול ועל השירות הניתן במסגרתו (נכון לשנת 2013 עלות הטיפול לפי התוויית משרד הבריאות הוא 370 ש"ח לחודש). בעקבות כך נפתח השוק ונוספו עוד חמש חברות המגדלות ומספקות קנאביס רפואי. באותה שנה הקימה החברה מרפאת אחים/יות מוסמכים להדרכה וליווי טיפול בקנאביס, הראשונה מסוגה בעולם.

בפברואר 2010 פתחה חברת 'תיקון עולם' את חנות הקנאביס הרפואי הראשונה בישראל, המשרתת את מטופלי החברה אשר קיבלו את ההיתר לטיפול ממשרד הבריאות, והחברה הפכה לחברה בערבון מוגבל. ב-2012 קיבלה החברה תו תקן של מכון התקנים הישראלי ISO 9000 בתחום הגידול, הייצור, המכירה, וההפצה של קנאביס רפואי, וכן בתחום הדרכת מטופלים. ב-2013 קיבלה החברה תו תקן של מכון התקנים הישראלי HACCP בתחום תקני המזון של החברה.

ב-2011 הקימה את קבוצת הטיפול הראשונה בעולם לטיפול בקשישים סיעודיים, בבית הסיעודי הדרים בקיבוץ נען, אשר קידמה את הטיפול בקנאביס עבור קשישים. מאז ועד היום החברה מובילה מחקרים עם בתי חולים שונים בנושאי מחלות כרוניות דוגמת: קרוהן, קוליטיס, אפילפסיה, אוטיזם, שיתוק מוחין, דמנציה ועוד.

ב־2014 תיקון עולם הקימה בשותפות את חברת MEDRELEAF בקנדה. ב-2016 הושקה חברת TIKUN OLAM USA וב-2017 MEDIFARM באוסטרליה.

נכון ל-2018 החברה מספקת קנאביס רפואי לכ-13,000 מטופלים (מתוך 30,000 מטופלים בעלי רישיונות פעילים), מתוכם למעלה מ-1,000 ילדים (רובם על הספקטרום האוטיסטי ASD) בעלות חודשית של 370 ש"ח. החברה מעסיקה כ-100 עובדים אשר קיבלו רישיון משרד הבריאות לעסוק בתחום, בהם אגרונומים, חוקרים, כימאים, אחים מוסמכים ועוד בעלי מקצוע הקשורים לנושא הבוטניקה והרפואה.

בשנת 2019, נרכשה הפעילות של תיקון עולם בישראל על ידי החברה הציבורית "קנביט" (Cannbit) בבעלות איש העסקים ברק רוזן, תמורת 42 מיליון דולר (23 מיליון דולר וכן מניות בשווי בחברה), ושתי החברות התמזגו תחת השם תיקון עולם קנביט פארמסוטיקלס בע"מ.

ייצור ופיתוח
------------

מתקני הגידול של החברה ממוקמים בצפון ישראל ונמצאים תחת פיקוח משרד הבריאות ומשטרת ישראל וכן תחת אבטחה תמידית. עיקר הפעילות של החברה הוא בגידול ופיתוח זנים של קנאביס רפואי בעלי אחוזי חומר פעיל גבוהים לצרכים ולטיפולים רפואיים וכן מיצוי חומרים אלה מצמח הקנאביס לצורך הכנת שמנים, מוצרי אכילה, וקפסולות לבליעה. את בדיקות ואישור החומרים הפעילים ביצע פרופסור רפאל משולם באוניברסיטה העברית בירושלים, וכן מתבצעות בדיקות איכות וניקיון במעבדות כימיות.

פריצת הדרך של החברה הגיעה באמצע שנת 2012 כאשר מחלקת הייצור והפיתוח של החברה הצליחה לפתח זן של קנאביס רפואי ייחודי אשר אינו מכיל את החומר הפסיכואקטיבי טטראהידרוקנאבינול (THC), ללא תחושת השיכרון, ובעל אחוזים גבוהים של החומר ה"אנטי ממסטל" והאנטי דלקתי של הצמח הנקרא קנאבידיול (CBD - Cannabidiol). הישג זה הביא את משרד ההסברה והתפוצות לקיים מסיבת עיתונאים במתקני החברה בצפון הארץ יחד עם ערוצי תקשורת מובילים מהארץ ומהעולם, כדי לדווח על פריצת הדרך בתחום שהיה מוכר בעיקר עם תופעת הלוואי המשכרת של הצמח.

נכון לשנת 2018 מגדלת 'תיקון עולם' 20 זנים שונים, ובהם שני זנים של קנאביס רפואי אשר מכילים פחות מ-1% טטראהידרוקנאבינול ואחוזים גבוהים של קנאבידיול.

קישורים חיצוניים
----------------

* אתר האינטרנט הרשמי של תיקון עולם
* תיקון עולם קנביט פארמסוטיקלס בע"מ, באתר הבורסה לניירות ערך בתל אביב

* תיקון עולם קנביט פארמסוטיקלס בע"מ, באתר "מאיה"
* גלעד נתן, ‏הסדרת השימוש בקנביס רפואי בישראל, באתר מרכז המחקר והמידע (ממ"מ) של הכנסת, 3 בנובמבר 2009
* גלעד נתן, ‏הסדרת השימוש בקנביס רפואי: מעקב, מרס 2012, באתר מרכז המחקר והמידע (ממ"מ) של הכנסת, 5 במרץ 2012
* מירב לוי דיאמנט, מנפלאות הקנאביס הרפואי, ערב ערב באילת, 8 באוקטובר 2009
* אורין רוזנר, הטיפול בקנביס רפואי לנפגעי PTSD, אתר עמותת ערים בלילה, 21 ביולי 2010
* יואב אבן, ‏חדש בתל אביב: חנות לקנביס, באתר ‏מאקו‏, 4 באוגוסט 2010
* הארץ, הצצה לחממת הקנאביס שמפעילה עמותת "תיקון עולם", באתר הארץ, 24 באוגוסט 2010
* איתי גל, גראס רפואי: עכשיו קל יותר להשיג, באתר ynet, 5 בספטמבר 2010
* שרית רוזנבלום, 22 ילדים חולי סרטן מקבלים עוגיות קנאביס, באתר ynet, 30 בדצמבר 2010
* אריאל נוי‏, צפו: סיור במתקן לגידול קנביס רפואי בצפת, באתר וואלה!‏, 27 ביולי 2011
* גיא ורון, ‏החדשות החמות מישראל: קנביס רפואי, באתר ‏מאקו‏, 1 בנובמבר 2012
* רותי שילוני, ‏איך הפך הקנביס ל"כוכב" של ארון התרופות בישראל, באתר ‏מאקו‏, 26 בינואר 2013
* עדי חשמונאי, נעים להכיר: אלמוג ואבידקל, סמים קלים, באתר nrg‏, 11 בספטמבר 2013
* אתר למנויים בלבד חגי עמית, איפה לקנות קנאביס? "רק לא דרך העולם התחתון שקונה מחיזבאללה וחמאס - לך תדע מה יש בפנים", באתר TheMarker‏, 31 ביולי 2015
* אתר למנויים בלבד גיא ארז, גידל קנאביס עם אמא - ושווה חצי מיליארד דולר: הסיפור של צחי כהן ו"תיקון עולם", באתר TheMarker‏, 21 באוקטובר 2018
* דיאנה בחור ניר, חוזה מדינת הירוקים, באתר כלכליסט, 25 באוקטובר 2018

הערות שוליים
------------

1. 1 2 3 4 5  תיקון עולם: נתונים כספיים באתר מאי"ה.
2. ↑  גלי וינרב, ‏קנביט השלימה את רכישת תיקון עולם – 23 מיליון דולר עברו לידי צחי כהן, באתר גלובס, 1 בינואר 2020

| **מניות מדד תל אביב ביומד** |
| --- |
| (נכון ל-23 בנובמבר 2022) |
| 

|  |
| --- |
| אבוג'ן • אופקו הלת' • אורמד • אייסקיור מדיקל • אינטרקיור • אלמדה ונצ'רס • אנדימד • אנלייבקס • אפיטומי מדיקל • בונוס ביוגרופ • ביו ויו • ביוליין • בריינסוויי • די.אן.איי ביומד • טבע • טוגדר פארמה • יומן אקסטנשנס • כלל ביוטכנולוגיה • ליניאג' • מטריסלף • סופווייב מדיקל • פלסאנמור • פרוטליקס • פרפל ביוטק • קומפיוג'ן • קמהדע • קפיטל פוינט • קנבוטק • רקח • שיח מדיקל • תיקון עולם |

 |